钦定古今图书集成/明伦汇编/官常典/第408卷 > 王柟
## 钦定古今图书集成/明伦汇编/官常典/第408卷 > 王柟

按《宋史》本传：“柟字汝良，大名人。祖伦，同签书枢密院
事。伦使北死，孝宗访求其孙之未禄者三人官之，柟
其一也。调通州海门尉，乘轻舟入海涛，捕剧贼小吴
郎并其徒十七人，获之。狱成，不受赏。韩𠈁胄以恢复
起兵端，天子思继好息民，凡七遣使，无成。续遣方信
孺往，将有成说矣。坐白事忤𠈁胄，得罪，欲再遣使，顾”
在廷无可者。近臣以柟荐，擢监登闻鼓院，假右司郎
中，使持书北行。柟归白其母，母曰：“而祖以忠死国，故
恩及子孙，汝其勉旃，毋以吾老为念。”乃拜命，疾驱抵
敌所。金将乌骨论等四人列坐，问：“韩𠈁胄贵显几年
矣？”柟对：“已十馀年平章国事财二年耳。”又问：“金欲去
此人可乎？”柟曰：“主上英断，去之何难！”四人相顾而笑。
有完颜天宠者，袖出文书云：“王柟虽持韩𠈁胄书，乃
朝廷有旨，遣其来元帅府议和，宜详议以报。”于是金
人知𠈁胄已诛，和议遂决。柟持金人牒归，求函𠈁胄
首，以起居郎许奕为通谢使，柟为通谢所参谋官。柟
自军前再还，议以𠈁胄首易淮、陕侵地，从之。柟奏：“和
约之成，皆方信孺备尝险阻，再三将命之功，臣因人
成事，乞录信孺功而蠲其过。”朝论以柟不掩人，扬己
多之。守车器少监、知楚州，累官至太府卿。告归，以右
文殿修撰知太平州，加集英殿修撰，致仕，卒，赠宝章
阁待制。